L'article 74 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, estableix que és competència del conseller o de la consellera d'Economia i Coneixement l'organització de la comptabilitat pública.
La proximitat de la fi de l'exercici pressupostari de l'any 2013 fa necessari que es dictin normes sobre les operacions de tancament del pressupost, ja que la normativa que regula la comptabilitat no preveu amb detall aquestes operacions i, d'altra banda, cal establir terminis per a la presentació i tramitació de determinats documents comptables.
Atès el que s'ha exposat, a fi de regular amb detall aquestes operacions comptables de tancament de l'exercici i a proposta de la Intervenció General de la Generalitat,
Les normes que conté aquesta Ordre són aplicables a l'Administració de la Generalitat de Catalunya, als organismes autònoms administratius, al Servei Català de la Salut, a l'Institut Català de la Salut i a l'Institut Català d'Assistència i Serveis Socials.
Assenyalament d'havers del mes de desembre
Les nòmines dels havers del mes de desembre han de quedar tancades i enllestides i els documents de pagament estesos no més tard del 13 de desembre de 2013.
Els serveis corresponents que gestionen la nòmina les han de trametre a les intervencions delegades abans del 18 de desembre de 2013.
Una vegada comptabilitzades, les intervencions delegades han de fer la tramesa a la Subdirecció General de Tresoreria abans del 20 de desembre de 2013.
3.1 Els manaments de pagament per justificar de caràcter esporàdic que s'estenguin per atendre activitats que cal realitzar durant aquest exercici s'han de trametre a la Subdirecció General de Tresoreria amb prou antelació perquè es puguin satisfer a temps.
Les quantitats lliurades per justificar amb aquest caràcter que no s'inverteixen durant l'exercici no es poden acumular per a l'exercici següent, i s'han de reintegrar a la Tresoreria de la Generalitat.
3.2 L'última justificació de l'exercici dels manaments de pagament de caràcter renovable es pot efectuar fins al 30 de desembre de 2013, seguint el procediment que estableix l'Ordre del Departament d'Economia i Coneixement de 12 de desembre de 2001, sobre manaments de pagament a justificar.
Per tot això el document ADOP (FM) corresponent ha de ser en efectiu i a favor de la persona habilitada corresponent.
En el supòsit de despeses derivades d'indemnitzacions per raó de serveis els documents ADOP (FM) corresponents s'han de trametre a la Intervenció Delegada abans del 19 de desembre.
Expedició i tramitació de documents comptables
4.1 Documents de gestió pressupostària de despesa.
Els documents de gestió pressupostària de despesa de l'exercici 2013, en qualsevol de les seves fases, es poden presentar a la Intervenció Delegada fins al 20 de desembre com a màxim.
Aquests documents, degudament fiscalitzats i segons les fases i els capítols corresponents comptabilitzats, es poden trametre al Departament d'Economia i Coneixement fins al 30 de desembre de 2013, data en què es tanquen les àrees informàtiques als usuaris del GECAT.
No obstant això, els documents de justificació de pagaments per justificar de caràcter renovable es poden presentar a les intervencions delegades, d'acord amb el que estableix l'article anterior, fins al 30 de desembre de 2013 i, al Departament d'Economia i Coneixement, fins al 15 de gener de 2014.
Els documents que incloguin despeses derivades d'indemnitzacions per raó de serveis s'han de trametre a la Intervenció Delegada corresponent abans del 19 de desembre de 2013.
4.2 Documents d'ingressos pressupostaris
Els documents d'ingressos pressupostaris es poden presentar a les intervencions delegades fins al 10 de gener de 2014 i el termini per fiscalitzar i comptabilitzar aquests documents finalitza el 15 de gener de 2014.
4.3 Documents de comptabilitat financera
En l'àmbit de les entitats autònomes administratives i del Servei Català de la Salut, de l'Institut Català de la Salut i de l'Institut Català d'Assistència i Serveis Socials, els assentaments directes i els documents de regularització de conceptes extrapressupostaris, sense sortida material de fons, necessaris per al tancament de la comptabilitat de l'exercici es poden lliurar a la Intervenció Delegada corresponent fins al 7 de febrer de 2014 i han de quedar fiscalitzats i comptabilitzats el 14 de febrer de 2014.
Anul·lacions de saldos de pressupostos, d'autoritzacions i de disposicions
En finalitzar les operacions a 30 de desembre de 2013 s'anul·len de manera automàtica els saldos d'autorització i de disposició no utilitzats en l'exercici 2013, en cadascun dels conceptes pressupostaris.
Els saldos de crèdits pressupostaris resultants representen els romanents de crèdit que també són anul·lats pel procés de tancament sens perjudici de les incorporacions que es puguin acordar.
La continuació dels expedients en curs requerirà la comptabilització de les fases de reserva i autorització corresponents, tant a l'anualitat de l'exercici que s'inicia com a les anualitats d'exercicis posteriors, d'acord, si escau, amb els reajustaments de les anualitats que correspongui efectuar.
Els òrgans gestors han de crear els documents corresponents per a la comptabilització esmentada, en els casos que no hagin estat creats automàticament en els processos d'obertura de l'exercici 2014.
De la comptabilitat centralitzada de l'Administració de la Generalitat s'obté una relació nominal de creditors classificada per anys, seccions i serveis, en la qual es detallen totes les obligacions contretes, el pagament de les quals no s'ha ordenat el 30 de desembre de 2013, amb especificació del número de document, de l'aplicació pressupostària, del creditor i de l'import, a fi de facilitar la investigació dels que s'han d'eliminar per prescripció o per altres causes.
Els manaments de pagament expedits a partir del primer dia hàbil del mes de gener de 2014 per obligacions pendents de pagaments a 30 de desembre de 2013 compresos en la relació de creditors esmentada a l'article 6 s'han de comptabilitzar en el compte de pressupostos tancats.
Vigència dels manaments de pagament
Els manaments de pagament expedits al seu dia amb imputació a l'exercici 2013 que no hagin estat satisfets el 30 de desembre de 2013 conserven plena vigència fins al moment en què es facin efectius als creditors, s'anul·lin o se'n declari la prescripció.
Compte de lliuraments per pagar
9.1 Els saldos d'exercici corrent i de pressupostos tancats s'han de justificar amb relacions de pendents de pagaments el 30 de desembre de 2013 classificades per any de reconeixement de l'obligació, de la secció i del servei, amb el detall per columnes següent: número de document, aplicació pressupostària, creditor i import.
9.2 La Subdirecció General de Tresoreria ha de revisar els manaments amb més de quatre anys d'antiguitat a fi d'acordar l'eliminació dels que han prescrit.
Modificacions de crèdits pressupostaris de despeses
A l'efecte de poder tramitar adequadament les darreres modificacions pressupostàries corresponents al present exercici del 2013, tots els expedients de proposta de modificació de crèdits que han d'autoritzar el Govern o el conseller d'Economia i Coneixement, d'acord amb els punts 1 i 2 de l'article 10 de la Llei 1/2012, del 22 de febrer, de pressupostos de la Generalitat de Catalunya per al 2012, prorrogats per a l'exercici 2013, segons el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya, modificat pel Decret 164/2013, de 14 de maig i l'Acord del Govern de 27 d'agost de 2013, han de tenir entrada al Departament d'Economia i Coneixement abans del proper 29 de novembre de 2013, llevat de les generacions de crèdits basades en un ingrés que es produeixi amb posterioritat a la data assenyalada, que s'han de tramitar tan bon punt es tingui coneixement de l'ingrés.
Incorporació de romanents de crèdits
11.1 La incorporació de romanents de crèdits de l'exercici 2013 al 2014, prevista a l'article 37.2 del Text refós de la Llei de finances públiques de Catalunya, aprovat pel Decret legislatiu 3/2002 de 24 de desembre, i a l'article 9 de la Llei 1/2012, del 22 de febrer, de pressupostos de la Generalitat de Catalunya per al 2012, prorrogats per a l'exercici 2013, segons el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya, modificat pel Decret 164/2013, de 14 de maig i l'Acord del Govern de 27 d'agost de 2013, ha d'ajustar, amb caràcter general, als criteris següents:
Es poden incorporar crèdits finançats a càrrec de fons finalistes efectivament ingressats, si es justifica que no s'ha pogut reconèixer l'obligació i que cal justificar l'ingrés finalista amb obligacions reconegudes.
Els crèdits incorporats al 2013 procedents de l'exercici 2012 es poden incorporar a l'exercici 2014 d'acord amb el que estableix l'article 9.3 de la Llei 1/2012, de 22 de febrer, de pressupostos de la Generalitat de Catalunya per al 2012, prorrogats per a l'exercici 2013, segons el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya, modificat pel Decret 164/2013, de 14 de maig i l'Acord del Govern de 27 d'agost de 2013.
En tots els casos s'ha d'adjuntar a l'expedient d'incorporació de romanents el corresponent document d'ingrés pressupostari (IP).
Es poden incorporar els romanents de crèdits disposats per subvencions concedides, sempre que, segons disposició normativa, el 30 de desembre de 2013 no hagi finalitzat el termini per presentar-ne la justificació.
Es poden incorporar els romanents de crèdits extraordinaris i suplements de crèdit aprovats durant l'exercici.
11.2 En tots els casos, les sol·licituds d'incorporació s'han de presentar a les intervencions delegades abans del 12 de febrer de 2014 i davant la Direcció General de Pressupostos abans del 15 de febrer de 2014 amb informe de l'interventor/a delegat/da.
Amb posterioritat a aquesta data no s'admetrà la tramitació d'expedients d'incorporació de romanents de crèdit a l'exercici esmentat.
11.3 El crèdits generats durant l'exercici 2013 partint d'ingressos finalistes, pels quals a 30 de desembre de 2013 no s'hagi produït l'ingrés ni reconegut l'obligació, s'han d'anul·lar sens perjudici que, si es justifica l'efectivitat de l'ingrés, se'n pugui tornar a sol·licitar la generació en l'exercici 2014.
11.4 Qualsevol altra obligació corresponent a una despesa de 2013 que no hagi estat possible reconèixer dins d'aquest exercici es pot aplicar als crèdits de l'exercici 2013 d'acord amb els criteris i procediments previstos a l'article 18 de la Llei 1/2012, del 22 de febrer, de pressupostos de la Generalitat de Catalunya per al 2012, prorrogats per a l'exercici 2013, segons el Decret 170/2012, de 27 de desembre, pel qual s'estableixen els criteris d'aplicació de la pròrroga dels pressupostos de la Generalitat de Catalunya, o article equivalent per al 2014.
Estats de liquidació i tancament de l'exercici
Les entitats autònomes administratives i els centres amb autonomia de gestió econòmica dependents dels diferents departaments de l'Administració de la Generalitat han de presentar a la Intervenció General els estats comptables de liquidació de l'exercici 2013, inclosa la memòria en el cas de les entitats autònomes administratives, abans del dia 31 de març de 2014, d'acord amb les instruccions que a aquest efecte dicti la Intervenció General.
Les entitats a les quals es refereix l'article 71.5 de la Llei de finances públiques de Catalunya han de trametre a la Intervenció General la informació indicada en l'article esmentat, amb caràcter provisional, abans del 20 de gener de 2014, i amb caràcter definitiu, abans del 31 de març de 2014, d'acord amb les instruccions que a aquest efecte dicti la Intervenció General.
Un cop efectuat el tancament del pressupost de despeses de l'exercici 2013 i l'obertura de l'exercici pressupostari 2014, el Departament d'Economia i Coneixement ha d'efectuar retencions de crèdit per les anualitats que correspongui a l'exercici 2014 de compromisos plurianuals de despeses contretes en anys anteriors.
També s'han d'efectuar retencions de crèdit per les despeses de tramitació anticipada i obligacions d'exercicis anteriors pendents d'aplicar al pressupost.
En el cas que en el pressupost de l'exercici 2014 no hi hagi crèdit o sigui insuficient per efectuar algunes de les retencions esmentades, el Departament d'Economia i Coneixement ha de dur a terme les actuacions que consideri necessàries per completar totes les retencions.
Operacions pendents d'aplicar al pressupost
En l'àmbit de l'Administració de la Generalitat, organismes autònoms administratius, Servei Català de la Salut i Institut Català d'Assistència i Serveis Socials, totes les factures o documents assimilats del 2013 corresponents a obligacions pendents d'imputar al pressupost han de quedar registrades en el registre de factures del GECAT, abans del 15 de febrer de 2014.
Les factures o documents assimilats del 2013 que no figurin en aquest registre en el termini esmentat no poden ser objecte del reconeixement de deute que estableix l'article 18 de la Llei 1/2012, del 22 de febrer, de pressupostos de la Generalitat per al 2012 o equivalent per al 2014, excepte per acord del Govern.
La suma de factures o documents assimilats no associats a documents comptables de l'exercici 2013 o anteriors és la referència per anotar en la comptabilitat economicopatrimonial a tancament de l'exercici 2013 un creditor per operacions pendent d'aplicar al pressupost, a través del compte previst en el Pla general de comptabilitat púbica.
El Departament d'Economia i Coneixement pot efectuar les actuacions que siguin necessàries per tal d'aplicar al pressupost 2014 les factures d'exercicis anteriors que figurin en el compte comptable d'operacions pendents d'aplicar al pressupost esmentat.